༧གོང་ས་༧སྐྱབས་མགོན་ཆེན་པོ་མཆོག་ནི་གཞིས་བྱེས་བོད་མི་ཡོངས་ཀྱི་སྐྱབས་དང་རེ་ལྟོས་ཞུ་ཡུལ་ཉག་གཅིག་དེ་ཡིན་སྟབས།མགོན་པོ་གང་གི་སྐུ་ཚེ་ནི་བོད་སྤྱིའི་རྩ་དོན་བདེ་སྡུག་གི་གནས་སྟངས་དང་ཡོངས་སུ་འབྲེལ་ནས་ཡོད་པ་ཞིག་ཏུ་གྱུར་ཡོད།༧གོང་ས་མཆོག་གི་མཛད་འཆར་གྱི་སྐོར་བོད་མིའི་སྒྲིག་འཛུགས་ཀྱི་ངོས་ནས་ཐག་གཅོད་ཞུ་ཐུབ་པ་ཞིག་ཡིན་མིན་གང་ལྟར་ཡང་།དགའ་ལྡན་ཕོ་བྲང་ལ་དེ་ལུགས་སྙན་སེང་གསོལ་འདེབས་ཞུ་རྒྱུར་ཕྱོགས་ཡོངས་ནས་འོས་བབས་ཆེ་ཤོས་སུ་གྱུར་ཡོད།ཇི་སྲིད་༧གོང་ས་མཆོག་ཞལ་བཞུགས་པ་དེ་སྲིད་དུ་བོད་མི་རིགས་ཀྱི་མ་འོངས་པའི་རེ་བ་བརླགས་མི་སྲིད་ལ།ཆོས་དང་རིག་གནས་སོགས་ཀྱི་ཁོར་ཡུག་ཀྱང་ཉམས་མི་སྲིད་པ་ཞིག་རེད།ད་ལྟའི་ཆར་བཙན་བྱོལ་བོད་མི་ནང་ཁུལ་དུ་གནད་དོན་ཆུང་ཙག་རིགས་ལ་བརྟེན་ནས་རྩོད་རྙོག་རྒྱུན་མི་ཆད་དུ་ཡོང་གི་ཡོད་ནའང་།༧གོང་ས་མཆོག་ཞལ་བཞུགས་པའི་སྐབས་བཙན་བྱོལ་བོད་མི་རྣམས་ཁ་འཐོར་དགུ་འཐོར་དུ་འགྲོ་མི་སྲིད་པ་ཞིག་དང་།བོད་གཞིས་བྱེས་གཉིས་ཀྱི་འབྲེལ་ལམ་ཡང་སྔར་བཞིན་གནས་ངེས་རེད།